***XX SASTANAK KONFERENCIJE PARLAMENTARNIH ODBORA ZA EVROPSKE INTEGRACIJE/POSLOVE ZEMALjA OBUHVAĆENIH PROCESOM STABILIZACIJE I PRIDRUŽIVANjA JUGOISTOČNE EVROPE (KOSAP)***

***Beograd 3-5. novembar 2024. godine***

**ZAJEDNIČKA IZJAVA**

Dvadeseti sastanak Konferencije parlamentarnih odbora za evropske integracije/poslove zemalja učesnica Procesa stabilizacije i pridruživanja Jugoistočne Evrope (KOSAP) organizovan je u Beogradu, od 3. do 5. novembra 2024. godine, u Narodnoj skupštini Republike Srbije.

Na sastanku su učestvovale delegacije parlamentarnih odbora za evropske integracije/poslove Republike Albanije, Bosne i Hercegovine, Republike Severne Makedonije, Crne Gore i Republike Srbije.

U svojstvu specijalnog gosta na sastanku su učestovale delegacije Velike narodne skupštine Turske i Parlamenta Gruzije.

Na sastanku su učestvovali i predstavnik Vlade Republike Srbije, predstavnici parlamenata država članica Evropske unije (EU) i KOSAK Trojke, Delegacije EU u Republici Srbiji, diplomatskog kora, Transportne zajednice i Regionalne kancelarije za saradnju mladih (RYCO).

U okviru redovne razmene mišljenja i iskustava koja se odnose na Proces stabilizacije i pridruživanja i proces integracije u Evropsku uniju, i nakon diskusije o aktuelnim temama vezanim za Politiku proširenja i perspektivu daljeg razvoja EU, kao i o značaju unapređenja regionalne saradnje i povezanosti, članice KOSAP-a:

1. *Potvrđuju* posvećenost procesu pridruživanja i integracije u Evropsku uniju, i ističu važnost ovog Procesa kao mehanizma za ubrzavanje reformi, obezbeđivanje tržišne ekonomije, vladavine prava i očuvanje regionalnog mira i stabilnosti, što su istovremeno uslovi za sticanje članstva u EU;
2. *Pozdravljaju* podršku EU doslednoj Politici proširenja koja je potvrđena usvajanjem Strateškog plana EU za period od 2024. do 2029. godine, i kojim se konstatuje da nova geopolitička realnost naglašava važnost proširenja kao geostrateškog ulaganja u mir, bezbednost, stabilnost i napredak;
3. *Pozdravljaju* prioritete mađarskog predsedavanja Savetu EU, a posebno uravnoteženu, kredibilnu i na zaslugama zasnovanu Politiku proširenja, koja uključuje jačanje saradnje i veza EU sa zemljama kandidatima;
4. Posebno *pozdravljaju* usvojeni Plan rasta za region Zapadnog Balkana koji ima za cilj približavanje partnera iz regiona Zapadnog Balkana kroz pružanje nekih od pogodnosti članstva pre samog pristupanja EU, kao što je pristup Jedinstvenom evropskom tržištu, što će omogućiti oslobađanje ekonomskog potencijala regiona, stvaranje prilika za poslovanje i nova radna mesta, i transformisanje regiona u privlačnije mesto za evropske investitore;
5. *Podržavaju* jačanje regionalne povezanosti i integracije, u kontekstu evropskih integracija regiona Zapadnog Balkana, i nastavljaju da razvijaju saradnju sa drugim regionalnim organizacijama koje dele evropske vrednosti; Posebno ističu značaj transportnog povezivanja JIE i EU koja ima pozitivan uticaj na regionalne ekonomske tokove; Podražavaju javne politike koje promovišu duh saradnje među mladima u regionu, kroz učešće u različitim projektima;
6. *Pozdravljaju* usvajanje Zajedničke deklaracije na Samitu lidera Berlinskog procesa u Berliny 14. oktobra 2024. godine, ocenjujući je kao potvrdu dobrosusedskih odnosa i regionalne saradnje, i evropsku budućnost Zapadnog Balkana u cilju ostvarenja vizije jake, stabilne i ujedinjene Evrope i posebno prepoznaju ulogu parlamentarne saradnje u ostvarivanju ciljeva Berlinskog procesa.
7. Svesni činjenice da Berlinski proces igra važnu ulogu u procesu integracija u EU, kao i da je postao promoter zajedničkog regionalnog tržišta čime se region približava Jedinstvenom evropskom tržištu, *ukazuju* na važnost nesmetanog protoka roba, ljudi, usluga i kapitala i podsticanje investicija i inovacija na Zapadnom Balkanu;
8. *Podsećaju* države članice EU i institucije EU da je prošlo više od dve decenije od Samita EU u Solunu kad je Zapadnom Balkanu obećana evropska perspektiva, i ističu ovom prilikom skromnu vidljivost i limitirani opseg konkretnih benefita za region Zapadnog Balkana u proteklom periodu, što je nužno dovelo do porasta evroskepticizma. U isto vreme, pozivaju i države članice EU na usaglašavanje različitih stavova po pitanju Politike proširenja kao i na obezbeđivanje podrške svog javnog mnjenja po pitanju daljeg proširenja EU.
9. *Izražavaju* nadu da će najavljene reforme EU omogućiti pravne i političke mehanizme kojima bi bilateralna i ostala pitanja koja nužno nisu kriterijumi za članstvo u EU, prestala da budu sredstvo blokade procesa EU integracija.
10. *Ukazuju* na značaj regionalne saradnje i pozivaju parlamentarne odbore da pojačaju međuodborsku saradnju u cilju razmene iskustava i dosadašnje dobre prakse u procesu EU integracija, što bi dodatno doprinelo bržem putu u EU, razmeni iskustava i najboljih praksi u procesu pregovora sa EU, na političkom i na nivou stručnih službi, sa naglaskom na harmonizaciju nacionalog zakonodavstva sa pravnim tekovinama EU;
11. *Pozdravljaju* postignutu saglasnost za formiranje radne grupe koja bi se bavila izmenama Poslovnika KOSAP-a, tokom narednog predsedavanja;
12. *Ističu* posvećenost nastavku realizacije projekta „Regionalna saradnja za evropske integracije (RCEI)“ koji sprovodi Deutsche Gesellschaft für Internationale Zusammenarbeit (GIZ) GmbH, u ime nemačkog Saveznog ministarstva za ekonomsku saradnju i razvoj (BMZ) i pozdravljaju rad regionalne Mreže sekretarijata odbora za evropske integracije parlamenata Zapadnog Balkana;
13. *Zahvaljuju* Odboru za evropske integracije Narodne Skupštine Republike Srbije na organizaciji 20. KOSAP-a i izražavaju punu podršku Odboru za evropske poslove Parlamenta Albanije, kao sledećem predsedavajućem.

Beograd, 4. novembar 2024. godine